Björgunarsveitir aðstoðuðu á þriðja tug vegfarenda þegar tvö snjóflóð féllu á þjóðveg 1 á Öxnadalsheiði í gærkvöld. Ákveðið hefur verið að rýma svæði á Ísafirði vegna snjóflóðahættu.
Vonskuveður hefur verið á norðan- og vestanverðu landinu síðastliðna sólarhringa og fjallvegir flestir ófærir. Í dag var lýst yfir hættustigi vegna snjóflóðahættu á Ísafirði. Til stendur að rýma atvinnuhúsnæði en nokkur flóð hafa fallið í Skutulsfirði í gær og í nótt, þar af þrjú ofan þessara húsa. Hlynur Snorrason, yfirlögregluþjónn á Ísafirði, segir að engin íbúðarhús séu í hættu.
Rýming vegna snjóflóðahættu er enn í gildi á Siglufirði og óvissustig vegna snjóflóðahættu á Norðurlandi og norðanverðum Vestfjörðum. Tvö snjóflóð féllu á þjóðveg 1 á Öxnadalsheiði seint í gærkvöld og var heiðinni lokað. Enginn bíll lenti í flóðinu en um 15 bílar voru stopp sitthvoru megin við það. Smári Sigurðsson er í aðgerðastjórn Landsbjargar í Eyjafirði.
Það gekk nú alveg þokkalega að losa um þessa bíla en var þó ekki búið alveg að losa um alla bílana þegar seinna flóðið fellur heldur austar. Þá voru tveir björgunarsveitabílar og þrír einkabílar fastir þarna á milli flóðanna og þá var ekkert um neitt annað að gera en drífa fólkið bara inn í björgunarsveitabílana og koma öllum af þesus hættusvæði sem allra fyrst.
Hannes Rúnarsson atvinnubílstjóri var ásamt fleirum að moka bíl í gegnum mikinn skafl á veginum þegar fyrsta snjóflóðið féll.
Þegar það kemur bara höggbylgja og kolvitlaust veður og kögglar og drasl sem fýkur yfir okkur. Maður náttúrlega áttaði sig ekkert á hvað væri um að vera heldur bara allt í einu stend ég bara í snjó upp að hné og húfan fýkur af mér og eyrun á mér fyllast af snjó.
Hannes er ósáttur með að heiðinni hafi ekki verið lokað fyrr og að ekki hafi komið ruðningsbíll frá Vegagerðinni aftur á svæðið.
Það þarf eitthvað að skoða verkferlana hjá Vegagerðinni. Þetta hefði getað farið illa.
Hættustigi hefur verið lýst yfir á Ísafirði vegna snjóflóðahættu. Íbúðahús eru talin örugg en atvinnuhúsnæði hafa verið rýmd. Björgunarsveitir aðstoðuðu á þriðja tug vegfarenda þegar tvö snjóflóð féllu á Öxnadalsheiði í gærkvöld. 